《寄梅竹卿表妹》
清代·袁绶

涉世如虚舟，飘飘随长风。朅来聚闽海，境遇将毋同。

同为出岫云，同作随阳鸟。既忝葭莩亲，复结苔岑好。

昔人重交谊，高义仰雷陈。生世恨不栉，苦乐恒由人。

多君薄时趋，慷慨制侵辱。岂徒愧须眉，兼可振薄俗。

凶顽苟能化，田氏荣紫荆。但愁下愚质，久渐故志萌。

治家不贵宽，恩多生妄想。所以先圣言，小人最难养。

孤琴海上弹，谬蒙知音赏。何日结比邻，晨夕数来往。

朱弦静愔愔，落叶鸣摵摵。霜警夜乌啼，鱼跳池水活。

此时一尊酒，斟酌谁与同。举头望天末，烟霭相溟濛。

美人期不来，寒月何皑皑。下阶倚修竹，顾影空徘徊。

夜深还入阁，镫烬和烟落。月亦如慰情，流光照罗幕。

作者简介：浙江钱塘人，字紫卿。袁枚孙女。幼读祖父诗，辄怡然意开。所为诗沉著痛快，无闺阁气。有《簪芸阁诗稿》。